ምክር ቤቱ 48 ነጥብ 6 ቢሊዮን ብር ተጨማሪ በጀት አጸደቀ
 አዲስ አበባ፦ የሕዝብ ተወካዮች ምክር ቤት የፌዴራል መንግስት ወቅታዊ ችግሮችን ለማለፍ ይረዳው ዘንድ የጠየቀውን ተጨማሪ የ48 ነጥብ 6 ቢሊዮን ብር በጀት አጸደቀ። የሕዝብ ተወካዮች ምክር ቤት 4ኛ ልዩ ስብሰባውን ትናንት ባካሄደበት ወቅት መንግስት ወቅታዊ ችግሮችን ለማለፍ ይረዳው ዘንድ የጠየቀውን ተጨማሪ የ48 ነጥብ 6 ቢሊዮን ብር ተጨማሪ በጀት አጽድቋል።የመንግስት ረዳት ተጠሪ ሚኒስትር ዴኤታ አምባሳደር መስፍን ቸርነት በወቅቱ ለምክር ቤቱ በተጨማሪ በጀቱ ዙሪያ በሰጡት ማብራሪያ፤ እስካሁንም በ2012 በጀት ዓመት ከተፈቀደው ውስጥ ከ12 እስከ 15 ቢሊዮን የሚደርስ ገንዘብ ወረርሽኙን ለመከላከል ጥቅም ላይ እየዋለ እንደሚገኝ አስታውቀዋል ።ወረርሽኙን በአግባቡ ለመከላከል ተጨማሪ 48 ነጥብ 6 ቢሊዮን ብር ማስፈለጉን አመልክተው፤ ይህንን ወጪ ለመሸፈንም ከልማት አጋሮች በበጀት ድጋፍ መልክ 28 ነጥብ 6 ቢሊዮን ብር እርዳታና ብድር መገኘቱንም ጠቁመዋል።የተቀረው 20 ቢሊዮን ብር ደግሞ ከአገር ውስጥ ብድር ለመሸፈን መታቀዱንም ገልጸዋል።በጥቅሉ የጸደቀው በጀት የወረርሽኙን ስርጭት ለመግታት የሚያስፈልጉ ቁሳቁሶችን ለማቅረብና ለሰብዓዊ እርዳታ የሚውል እንደሆነም አስታውቀዋል ።የጸደቀው ተጨማሪ በጀት በአጠቃላይ በአገሪቷ የኮሮና ቫይረስ (ኮቪድ-19) ወረርሽኝ እያስከተለ ያለውን ምጣኔ ሀብታዊ ጫና ለመቋቋም የሚያግዝ እንደሆነም አመልክተዋል ።አዲስ ዘመን ግንቦት 22 /2012 ዓ.ምበጋዜጣው
ሪፖርተር